कवि गोश्ठी दा संचालन रीता खडेयाल नै कीता। संञा लै चरण दास मगोत्रा ते साथियें (हरन) ते खेमराज ते उंदे साथियें कुड्ड नाच पेश कीता। 22 मार्च 2009 गी सम्मेलन दी शुरूआत लेख वाचन थमां होई जेह्‌दे च त्रै लेख पढ़े गे। पैह्‌ले स्तर दी सदारत डोगरी दे मन्ने-परमन्ने दे लेखक नरसिंह देव जम्वाल होरें कीती ते उंदे कन्नै अध्यक्ष मंडल च डॉ. जितेन्द्र उधमपुरी ते श्री दर्शन दर्शी होर बैठे दे हे। पैह्‌ला पर्चा ‘जिला उधमपुर दा लोक-साहित्य-इक परिचे’ देशबंधु डोगरा नीतन होरें पढ़ेआ। दुआ पेपर ‘जिला उधमपुर दे डोगरी लेखकें दियां पुरस्कृत कताबां’ डॉ. ओम गोस्वामी होरें पढ़ेआ ते त्रिआ पेपर ‘मजूदा दौर डोगरी भाशा ते तरक्की-बाद्धे आस्तै कम्म करने दियां दिशा’ प्रो, वीणा गुप्ता हुंदा हा। इनें लेखकें दे लेख बढ़े विस्तृत ते खोजपूर्ण हे। जिनेंगी मती मेहनत करियै लिखेआ गेदा हा। इनें लेखकें उप्पर खुल्लियै चर्चा होई जिंदे च मोहन सिंह, ध्यान सिंह, शशि पठानिया ते होर केइयें हिस्सा लैता।